דודי סלע העפיל היום (ו') לחצי גמר טורניר ה-ATP בצ'נאי שבהודו (סך פרסים של 450 אלף דולר). הטניסאי הישראלי גבר על המדורג 27 בעולם, אלברטו ראמוס ויניולאס 5:7, 4:6.

סלע (96 בעולם) פתח את המשחק בשבירה על ההגשות של הספרדי אבל במשחקון העשירי נשבר בחזרה, 5:5. הישראלי שבר מיד פעם נוספת ושמר בדרך לניצחון במערכה הראשונה 5:7.

ניצחון ענק. דודי סלע (צילום: AFP)

גם את המערכה השנייה, החל סלע בצורה טובה עם שבירה במשחקון השלישי, בדרך ל-1:4. סלע הצליח לשמור על ההגשות שלו עד לסיום ולא נתן לראמוס ויניולאס את ההזדמנות לחזור. לאחר שעה ו-45 דקות, השלים סלע 5:7, 4:6.

בעקבות הניצחון, ירוויח סלע פרס כספי של 22,765 אלף דולר, ו-90 נקודות דירוג, שצפויות להקפיץ אותו עד לסביבות המקום ה-86 בעולם. בשלב הבא, ממתין לסלע דנייל מדבדב הרוסי, הנמצא במקום ה-99 בעולם.